Wedle ùbecczégò dokùmentu z 1956 rokù w pierszich pòwòjnowëch latach „Zrzësz Kaszëbskô” ë jinszé sprawë sparłãczoné z kaszëbską rësznotą nie zajimałë jesz za baro ùrzãdów pùblicznégò bezpiekù, a w biôtkã z nima włączëłë sã tej przédno cenzura ë wëszëznë Pòlsczi Robòtniczi Partie.Czë bëła to prôwda? W dzélu wierã jo. Z ùbecczich aktów, jaczé przechòwiwóné są dzysô w archiwach Institutu Nôrodny Pamiãcë wëchôdô, że nôwiãkszé zainteresowanié bezpieczi kaszëbsczima dzejarzama (przede wszëtczim zrzeszińcama, chòc nié blós nima) zaczãło sã ju w latach piãcdzesątëch. Nie òznôczô to równak, że w czasu, czej mógł jesz wëchadac kaszëbsczi cządnik, ùrząd bezpiekù dëcht nick nie czerowôł sã za Kaszëbama. Bëlnym przëmiarã zajinteresowaniô „ùbecje” Kaszëbama mògą bëc tuwò kawle Aùgùstina Westphala. Człowiek nen, chtëren w kùńcowim dzélu drëdżi swiatowi wòjnë czerowôł przédnym òrganizacjowim partã Krëjamny Wòjskòwi Òrganizacje Pòmòrsczi Grif (Tajna Organizacja Wojskowa Gryf Pomorski) a òkróm te béł téż ji przédnym kòmendantã, w gromicznikù 1946 rokù òstôł pòjmóny przez ÙB, gdze béł baro „òstro” przesłëchiwóny. Béł òn téż nôleżnikã nadzérny radzëznë Wëdôwny Rzesznicë „Zrzësz Kaszëbskô”, ale 28 zélnika 1946 rokù nie przëszedł na ji zéńdzenié. W protokòle z négò zetkaniégò, jaczi nalezc mòżemë w aktach INP, napisóny je, że béł òn tej „chòri”. Przëczëną ti „chòroscë” bëło prawie to, jak òdnoszëlë sã do niegò fónkcjonariuszowie pòliticzny pòlicje „lëdowi” Pòlsczi. Pò tim, jak trafił w jich paje, nigdë ju nie wrócył do zdrowiégò i ùmarł w séwnikù tegò rokù w Wejrowie. Mòżemë tej rzec, że béł òn jedną z pierszich pò wòjnie kaszëbsczich òfiarów bezpieczi.